钦定古今图书集成/明伦汇编/氏族典/第245卷 > 张津
## 钦定古今图书集成/明伦汇编/氏族典/第245卷 > 张津

按《万姓统谱》：“津以右朝散大夫直秘阁主管沿海制
置司公事。乾道间，历两仕，举乡饮酒礼。每岁以正月
二日，即州庠行释菜之仪，率僚佐与乡士大夫及他
方之流寓者叙齿，会拜于讲堂，三爵而退，遂以为常。”
时惠光院尝有妖僧塑神象，纳老乌其腹，以术咒之，
祸福人以邀利。民有灾患者，不祷其神则不宁。津知
之，追妖僧至庭下，具得奸状。遣吏剖像，果有乌焉。断
其罪而逐之，境外民以安息。邦人立祀于学。津初作
《四明图经》，寔郡志所始也。